Motorfietsryer sterf toe vragmotor oor hom ryFoto: Rescue Care ŉ Motorfietsryer, vermoedelik in sy 40’s, is Maandagmiddag dood toe ŉ vragmotor in Durban oor hom gery het. “Die ongeluk het op die M7 naby Malvern plaasgevind,” het Garrith Jamieson, woordvoerder van Rescue Care, gesê. “Die man was in ŉ kritieke toestand toe paramedici by die toneel opgedaag het. Alle pogings om die man te red was egter tevergeefs. Hy is op die toneel dood verklaar.” Omstanders voer aan die sleepwa van ŉ verbygaande vragmotor het die man getref en hom van sy motorfiets afgeslinger. Hy het glo onder die wiele van dieselfde vragmotor se sleepwa beland. Verkeersowerhede was op die toneel om ondersoek in te stel en Zinhle Mngomezulu, woordvoerder van die KwaZulu-Natalse Padverkeersinspektoraat het gesê beamptes het vinnig hul kollegas in Pinetown in kennis gestel en hulle kon die vragmotor voor die Mariannhill-tolplaza op die N3 voorkeer. Volgens Mngomezulu het die vragmotorbestuurder gesê hy is nie bewus dat hy in ŉ ongeluk betrokke was nie. Die vragmotor is na die Padverkeersinspektoraat se Rossburg-perseel geneem en die bestuurder staan tereg op aanklag van strafbare manslag. Die M7 is die hoofpad wat die N3 met Durban se hawe verbind en dit word gevolglik deur baie vragmotors gebruik wat goedere na en van die binneland se sentra soos Pietermaritzburg, Bloemfontein en Gauteng vervoer.